《邵奉礼归乡》
宋代·杨亿

二年分直浴堂门，簪笔垂绅奉至尊。
日过八砖批汉诏，宴开三殿挹尧樽。
忽闻抗表干君父，切要悬车示子孙。
碧落改官旌旧德，黄金加锡见深恩。
群公祖道争飞盖，故吏沾襟亦恋轩。
定是辽东叹城郭，肯同彭泽慮田园。
捧觞莫诉前为寿，上马犹能左属鞬。
临别延英对数刻，已应惇史记嘉言。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。